Russiske idrettsfolk om dopingskandalen: – Vesten vil finne en måte å straffe Russland
Nesten hver tredje OL-utøver fra Russland har blitt nektet å delta i Rio-lekene på grunn av doping. Ifølge en uavhengig granskningskommisjon har det foregått statsstyrt doping blant de russiske utøverne over flere år, blant annet under Sotsji-OL. I en gymsal i Russlands «nordlige hovedstad» St. Petersburg trener neste generasjons OL-utøvere hardt. I bokseslagene til Dmitry Kruzhov (17) og Vladislav Tereshin (18) ligger det en del sinne og frustrasjon. De synes utestengelsen fra årets OL er urettferdig. – Jeg respekterer at et legemiddel som blir klassifisert som doping ikke skal tas, men jeg spør meg jo hvorfor akkurat dette preparatet plutselig havner på dopinglista, sier sier Vladislav Tereshin og utdyper. – Meldonium er et legemiddel som folk har sluttet å ta i Vesten, men som vi har en tradisjon for her i Russland. Jeg tror ikke det er tilfeldig at nettopp det vi bruker, heller enn det for eksempel amerikanerne bruker, blir forbudt, sier 17-åringen før han hiver seg i sparring med treningskameraten. Meldonium kom på dopinglisten 1.januar i år. Den ferskeste undersøkende dokumentaren om russisk doping viste at 17 prosent av russiske idrettsutøvere hadde stoffet meldonium i kroppen i 2015. På verdensbasis er tallet 2,2 prosent blant idrettsutøvere, ifølge den tyske rapporten gjort av Hajo Seppelt.* Stoffet produseres i Latvia og brukes til å behandle hjertesykdommer. Medisinen er ikke godkjent i USA. * Stoffet bedrer blodsirkulasjonen, noe som påvirker prestasjon og restitusjonstid. * Verdens Antidopingbyrå (WADA) flyttet fra årsskiftet stoffet fra «overvåkes» til «forbudt» på grunn av bevis som viste at utøvere brukte det for å bedre prestasjonen. Kilder: Reuters, NTB. De to ungguttene har OL i 2020 som mål og trener hardt. De snakker om hvor surt det må være å se en olympisk deltagelse glippe når du jobber så hardt for noe. – Alle tar meldonium her i landet. Til og med bestemødre, hvis de har litt vondt og trenger noe som styrker dem. Det var også, inntil for noen måneder siden da det ble forbudt, veldig vanlig for idrettsmenn å bruke. Jeg har selv blitt gitt dette for en stund tilbake, da det var godkjent. Jeg tror de som er tatt for det, tok det mens det fortsatt var lovlig, og så sitter det fortsatt i kroppen deres, mener 18-åringen Tereshin. FÅ SVAR: 20 SPØRSMÅL OM RUSSISK DOPINGRussisk statsstøttet media hjelper med å fyre opp om teorier rundt at utestengelsen av russerne er en slags «felle», for å svekke Russland både sportslig og politisk. Sputniknews.com er blant nettavisene som serverer artikkel på artikkel med overskrifter som passer utmerket for de som allerede er skeptiske til Vesten: «Vesten bruker dopingskandalen for å føre krig mot Russland», «WADA har gjort mange feil vedrørende doping i Russland» og «Ren og renere? Russiske idrettsmenn fratatt OL uten grunn», er blant artiklene nettstedets lesere blir tilbudt. Like utenfor bykjernen av St.Petersburg møter VG to trenere i rytmisk sportsgymnastikk. Kvinnene mener utestengelsen av de 118 russiske utøverne er en konspirasjon regissert av USA. – Nesten alle idrettsutøvere tar noen form for medisin og listen over forbudte preparater endrer seg jo hele tida. Så hvorfor er det akkurat russere som blir tatt nå? Fordi Vesten vil finne en måte å straffe Russland på. Kanskje er det på grunn av Krim, eller kanskje er det fordi Vesten er redd for et så stort og mektig land som Russland, sier Aleysa Ahmedjanova (40). – Vi har blitt ofre for amerikanernes spill. Nesten hele verden har jo rottet seg sammen mot Russland nå, sier Ahmedjanova opprørt til VG.Den internasjonale olympiske komité valgte å ikke kollektivt utestenge alle russere fra OL, men å la det være opp til hvert enkelt særforbund. Dermed deltar 271 russere i OL, mens 118 russiske utøvere er utestengt. Regjerende russisk mester i fridykking, Alexander Vinogradov, sier han er skuffet over dopingavsløringene, men han mener samtidig at det er meget mulig at de russiske utøverne faktisk har dopet seg. – Jeg tror dessverre det er sant. Jeg vet hvordan det fungerer her i landet, sier Vinogradov. Han beskriver seg selv som heldig fordi han er utøver i en sport som ikke er en olympisk gren. Han sier han dermed ikke er utsatt for det samme presset som han mener russiske utøvere i OL er. – Sport i Russland er politikk, og med det kommer også et press fra systemet om å levere de beste resultatene, sier Vinogradov til VG. LESTE DU DENNE? Russerne «belønner» dopere med toppjobber
VG reiste til Russland for å spørre vanlige idrettsfolk hvordan de reagerer på dopingskandalen. Flere ser det som en konspirasjon mot Russland, regissert av USA.